Ouers ruk op by Pretoriase skool oor plasingLeerders staan Woensdagoggend rond by Hoërskool Akasia. (Foto: Skermskoot van video op Twitter) Die polisie is Woensdag na Hoërskool Akasia in die noorde van Pretoria ontbied nadat verskeie ouers en lede van die EFF die skool se ingang versper het. Die ouers dring daarop aan dat hul kinders geplaas word. In ’n video op sosiale media kan gesien word hoe kinders staan en toekyk terwyl oproerigheid by die skool heers. Steve Mabona, woordvoerder van die Gautengse departement van onderwys, het aan Maroela Media gesê die polisie is vanoggend ontplooi en leerders en personeellede kon toe eers toegang tot die skoolterrein verkry. Volgens Mabona het ontevrede ouers en lede van die EFF intussen met die skoolhoof en die skool se beheerliggaam vergader. “Die skool het reeds sy volle kapasiteit bereik, maar het onderneem om tog te kyk of hulle nog leerders kan akkommodeer.” Mabona het egter daarop gewys dat die skool in Januarie vanjaar reeds ’n nuwe graad 8-klas ingestel het in ŉ poging om die gebrek aan kapasiteit by skole in die omgewing te ondervang. ŉ Lid van die gemeenskap het aan Maroela Media gesê die situasie is intussen ontlont en die skooldag het sonder enige verdere ontwrigting voortgegaan. Die departement het ’n beroep op lede van die gemeenskap gedoen om nie skole te ontwrig nie. @Lesufi currently there is a EFF members have closed the gates of the Akasia High School, they are busy protesting outside the school. Our kids are stranded. pic.twitter.com/5a7sH2XykM — Mrs_Mashile (@busimah) March 3, 2021